बीते सप्ताह सोशल मीडिया पर वीडियो वायरल हुआ था। इसमें एक निजी स्कूल के छात्र जंगल में आतंकियों और जिहाद के पक्ष में तराने गा रहे थे। कुछ छात्र आतंकियों की तरह वीडियो में ए¨क्टग करते दिखाई दे रहे थे। वीडियो की जब छानबीन की गई तो पता चला कि यह बारामुला के प्रतिष्ठित निजी स्कूल के छात्रों का है जो गत दिनों जंडफरान जंगल में अध्यापकों संग पिकनिक मनाने गए थे। पुलिस ने तुरंत कार्रवाई करते हुए पिकनिक मनाने गए छात्रों और उनके अध्यापकों की निशानदेही की। इसके बाद 13 अध्यापकों को रविवार को हिरासत में ले लिया गया। स्थानीय लोगों और मोहल्ला कमेटियों द्वारा आग्रह किए जाने के बाद पुलिस ने 11 अध्यापकों को पूछताछ के बाद घर जाने दिया। दो अन्य अभी बारामुला पुलिस की हिरासत में ही हैं। बताया जाता है कि दोनों के मोबाइल फोन से पुलिस को कई आपत्तिजनक वीडियो भी मिले हैं। हवालात में बंद दो अध्यापकों में से एक ने ही वीडियो तैयार करते हुए उसे सोशल मीडिया पर वायरल किया था। एक पुलिस अधिकारी ने बताया कि इस वीडियो के आधार पर कहा जा सकता है कि घाटी में कई अध्यापक ऐसे हैं जो छात्रों को आतंकी बनने और खून खराबा करने के लिए उकसा रहे हैं। एसएसपी बारामुला इम्तियाज हुसैन मीर ने कहा कि अभी मामले की जांच चल रही है। बारामुला के मुख्य शिक्षाधिकारी अब्दुल अहमद गनी ने कहा कि हमारे पास शिकायत पहुंची है।